IOR-reglen
IOR-reglen, International Offshore Rule, kapsejladsregel, som blev benyttet fra januar 1970 til udgangen af 1993, hvor den blev afløst af flere og måske simplere regler. IOR er en matematisk sammensat handicapregel, hvori bådens længde, bredde, dybde og sejlareal m.m. indgår som parametre, og som indebærer, at alle typer sejlbåde kan konkurrere mod hinanden på lige vilkår. IOR-reglen blev afskaffet bl.a. pga. bådkonstruktørers konstante søgning efter smuthuller i reglen, hvilket var med til at gøre international kapsejlads til en uhyre kostbar affære. Efter reglens afskaffelse sejles mange kapsejladser i én type både.